Manufaa ya kilimo katika uimarishaji wa uchumi wa Kenya
Language: Swahili | Genre: Creative_writing

MANUFAA YA KILIMO KATIKA UIMARISHAJI WA UCHUMI WA KENYA 
Kilimo ni kazi au shughuli za kulima. Shughuli hizi za kilimo hutoa manufaa mengi sana kwa mkulima binafsi, jamii ya wakulima, nchi atokamo mkulima huyo, na hata bara kwa ukubwa. Hapa nchini Kenya, kilimo kilianza miaka mingi iliyopita na hadi sasa kinazidi kuimarishwa kwa njia tofauti. Serikali ya Kenya pia imetanguliza shughuli za kuanzisha miradi inayohusiana na kilimo ili kuwaelimisha wananchi kuhusu umuhimu wa kilimo zaidi ya vile kiko sasa hivi. 

Zaraa ina manufaa mengi sana, moja wapo wa manufaa hizi ni kukuza ajira miongoni mwa wananchi. Kupitia kilimo watu huweza kujiajiri kwa kufanya kazi kwa mashamba yao au mashamba ya wakulima mashuhuri nchini. Ajira hizi huwasaidia kuweza kujikimu maishani. Vile vile, kunavyo viwanda vinavyohusiana na kilimo ambapo watu hupata kazi tofauti tofauti. Kwa kuwa kutokana na kilimo watu hujikimu basi hiyo huweza kupunguza viwango vya umasikini nchini humo.  
Kupitia kwa Zaraa, kuna ongezeko la uzalishaji wa vyakula tofauti tofauti. Vyakula hivi husaidia sana wakati wa kiangazi ambapo mashamba huwa yamekauka na chakula kukosekana. Vile Vile vyakula hivi husambazwa nchini ili kuwasaidia wasiojiweza na waliopatwa na majanga kama vile mafuriko au mashambulizi ya kigaidi. Hali kadhalika, vyakula vingine kama vile mahindi huuzwa nchini na hata kwenye nchi jirani ili kuiletea nchi mapato ambayo hutumiwa kwa shughuli nyingi nchini hasa shughuli za ukulima kama vile kununua mashine zitumiwazo kulima mashamba ya ekari nyingi na hata yale ya kutengeneza nafaka. 
Mabaki yanayotolewa kwa bidhaa za kilimo hutumika kutengeneza vitu tofauti tofauti ambavyo vina umuhimu mkubwa kwa insi. Mabaki haya hupelekwa viwandani na kumudiwa kwa vitu vingine. Mfano, maganda yatolewayo kwa miwa hukaushwa na kutumiwa kama kuni, kupika na kuchoma vitu mbalimbali. Mashina ya mahindi na nafaka zingine baada ya kuvunwa hupelekwa viwandani na kumudiwa kuwa vyakula vya wanyama wa kufuga. 
Vyakula vitokanavyo na kilimo pia ni muhimu sana kwa afya ya mwanadamu. Mara kwa mara hapa nchini Kenya, watu hukumbwa na maradhi tofauti tofauti kama vile kisukari, maradhi ya moyo na kadhalika. Magonjwa haya husababishwa na ulaji wa vyakulan vingi vya mafuta, sukari au hata chumvi. Hivyo basi, watu huhimizwa kula vyakula vile vya kiasilia ambavyo hutokana na kilimo kama vile mbatata, mihogo, ndizi na hata maharage ili kuimarisha afya zao na hata kuishi miaka mingi, kwa vile vyakula hivi havisababishi uwele wowote ule.  
Kupitia kilimo cha pamba, ambayo hupandwa kwa makini sana na kisha kuvunwa na hatimaye kupelekwa viwandani, kuna uzalishaji wa nguo zitokanazo na pamba. Nguo hizi huwafaidi watu sana nyakati za baridi na hata kuficha uchi. Kando na hayo, nguo zizo hizo huuzwa nchini na hata kimataifa ili kupata pesa. Wakulima hawa wa pamba hufaidika pakubwa kwa kuuzia viwanda mbali mbali pamba hiyo na kutumia mapato kujiendeleza kibinafsi na hata upande wa ukulima. Pamba hii pia hutumiwa hospitalini na madaktari kusafisha vidonda na hata kuzuia damu kutoka.  
Ukuzaji wa mimea kama vile miwa, minazi, mahindi na hata mializeti hutumiwa kuzalisha baadhi ya viungo vya mapishi. Kwa mfano, miwa inapopelekwa viwandani hutengenezwa kupitia mashine tofauti tofauti na kisha kuzalisha sukari tamu sana inayoitumika kwenye chai. Vile vile, njugu, minazi, mahindi na mializeti hutumiwa kutoa mafuta ya kupika na hata wakati mwingine mafuta ya kujipaka mwilini. 
Bila kusahaulika mkonge ambao hutupa makonge ni mojawapo wa mimea inayotunzwa na jamii za Kenya na hata za Afrika kwa jumla. Makonge haya hutumiwa kutengeneza mikeka ambayo hutumiwa na jamii tofauti kama vile jamii ya Waswahili kukalia au kupamba nyumba zao. Mara nyingine, makonge pia hutumika kutengeneza paa za nyumba za kitamaduni hasa pande za Pwani Kenya na hata pia kutengeneza nyumba za kuhifadhi nafaka mbalimbali baada ya kuvunwa. 
Mipareto ni baadhi ya mimea inayohusishwa kwenye kilimo. Mmea huu ni wa muhimu sana. Wakulima wa mipareto hujivunia sana kwa kuwa mimea yao ina wajibu mkuu wa kutengeneza dawa za kuwauwa wadudu wapatikanao katika sehemu za baridi kama vile sehemu ya kati ya Kenya na pia sehemu zilizo na maji mengi kama vile sehemu za karibu na ziwa Victoria. Mipareto hii inapouzwa kwa viwanda vya kutengeneza dawa, wakulima hunufaika pakubwa sana na pia nchi hunufaika ikiwa  mipareto iyo hiyo itauzwa kwa nchi jirani. 
Watu wengi watakubaliana nami kuwa kilimo ni cha maana sana kwa njia nyingi. Kusema kweli, kilimo ndio uti wa mgongo wa taifa hili la Kenya. Pia, mojawapo ya vitu vinavyotuletea rasilimali kuu nchini humo ni zaraa. Kwa hivyo, watu wote wanahimizwa kuendelea kuimarisha kilimo kwa manufaa ya nchi yetu. Tunajua fika kwamba, nchi yenye kilimo ni nchi yenye mafanikio.